ГъащIэ гъуэгуанэм и гъуджэ пэлъытэ
КъБР-м Печатымрэ цIыхубэ коммуникацэхэмкIэ и къэрал комитетым и унафэщIым и къуэдзэ, журналист Хьэгуарэ Джамилэ «Юрий Темирканов. Монолог» фIищауэ къыдигъэкIа тхылъым иджыблагъэ Петербург филармонием и Пэш иным щытепсэлъыхьащ.
Езы Темыркъан Юрэ «тхылъ зыкъизых» зыхужиIа а лэжьыгъэр Налшык деж хуэдэу Ищхъэрэ къалащхьэми ягу щрихьащ. Пшыхьым кърихьэлIат маэстрэм и ныбжьэгъухэр, лэжьэгъухэр, и зэфIэкIым дихьэххэр. Тхылъыр хьэлэмэт зыщыхъуахэм ящыщт Санкт-Петербург и телевиденэхэм, радиохэм, газетхэм я лэжьакIуэхэри.
Филармонием и художественнэ унафэщIым и къуэдзэ Петровский Евгений тхылъым и зэхэлъыкIэр игъэщIэ- гъуащ, музыкантым и гукъыдэжыр абы зэрыхилъэгъуар къыхигъэщащ.
«Тхылъым и сыт хуэдэ напэкIуэцIым дежи къыщыщIэбдзэу уеджэ хъунущ, удехьэх. «Личное пространство» иужьрей Iыхьэм сигу къигъэкIыжащ Лихачев Дмитрий итха «Письма о добром и прекрасном» лэжьыгъэр», — жиIащ «Монолог»-м теухуауэ Петровскэм.
Питер журналист цIэрыIуэ Светов Юрэ къыхигъэщащ: «Илъэс 40 хъуауэ Темыркъан Юрэ соцIыхури, зэкъым абы тхылъ тезухуэну сыхуейуэ сызэрегупсысар. АрщхьэкIэ маэстрэм си мурадыр зэи къысхуигъэдахэртэкъым. Си гуапэщ ар Хьэгуарэ Джамилэ къызэрехъулIар, дызэрыгушхуэ ди дирижерым теухуауэ лэжьыгъэфI къызэрыди-гъэкIар».
Пшыхьым къекIуэлIахэр яфIэхьэлэмэту щIэупщIащ Къэбэрдей-Балъкъэрым щыщ журналисткэ, тхылъыр зи Iэдакъэ къыщIэкIам и лэжьэкIэхэм, и творчествэм, нэгъуэщIхэми. Сыхьэтрэ ныкъуэкIэ екIуэкIа зэхыхьэм щызыпхыIукIащ «Темирканов Юрий. Монолог» тхылъыр лIы-хъужьыгъэкIэ зэрыгъэнщIар.
ДЖЭДГЪЭФ Маринэ.
